作者:貫休
標題:聞大願和尚順世三首
內容:王室今如毀，仍聞喪我師。古容圖得否，內院去無疑。嶽鬼月中哭，松龕雪次隳。直須文五色，始可立高碑。鄴衛松杉外，芝蘭季孟間。盡希重詔出，只待六龍還。不疾成千古，令焚動四山。感恩終有淚，遙寄水潺潺。師稟盡名卿，孤峰老稱情。若遊三點外，爭把七賢平。苦霧埋空室，啼猿有咽聲。今朝益惆悵，曾沐下床迎。